作者：无名氏
词牌/韵律：贺新郎

paragraphs: 贺鹊冰檐绕。
伴华堂、两催妆束，音传青鸟。
瑞气沉烟金鸭袅。
脆管繁弦迭奏。
拥出个、仙娥窈窕。
秋水芙蓉相映照。
算人间、天上真希少。
肌玉润，臂金瘦。
仙郎况是青春调。
向鸳鸯、彩丝结就，同心巧。
料想梅花先得了。
昨夜一枝开早。
无地著、许多欢笑。
准拟计台魁鹗表。
著青衫、跃马长安道。
一百岁，一双好。